**November på Pluto**

Høsten fortsetter å fly av gårde. Bladene faller av trærne, og noen av barna har snakket om julenissen i ukesvis allerede. Oktober ble en svært våt måned, og vi fikk nok en gang bevist at selv det beste regntøyet ikke holder vannet ute hos små føtter som elsker å hoppe i sølepytter. Vi har trosset været og vært mye ute i allslags vær, både på tur og ute i barnehagen. Det er en veldig aktiv gjeng vi har, som er veldig glade i å være ute. Alle barna som går er også veldig flinke til å gå på tur, og vognene er ofte kun med oss på turen for å ha «noe å holde i». Vi har brukt de siste månedene på å skape gode vennskap og relasjoner i barnegruppen, og det er veldig kjekt å se hvor stor glede barna viser i barnehagen. Fordi vi ikke er fulle barnegrupper på verken Neptun eller Pluto har vi også i år klart å få til et veldig godt samarbeid mellom avdelingene. Vi har mye åpne dører, og det er kjekt å se at barna leker veldig godt med barna på Neptun også.

De siste ukene har vi hatt veldig mye Bukkene Bruse på avdelingen, et eventyr barna aldri går lei av. Vi drar eventyr med oss videre inn i november, og kommer etter hvert til å utvide med Gullhår og de tre bjørnene. Samtidig ser vi at mange av de eldste barna er veldig opptatt av Hakkebakkeskogen, så vi kommer nok til å rette aktiviteter og samlinger rundt Hakkebakkeskogen også.

Vi hadde også en kjempefin markering av FN-dagen, og vi takker for deres bidrag, både Vippsingen til FORUT og fantastisk god mat!

Mandag 29. oktober kommer studentene Therese og Dina til oss og skal være på Pluto i tre uker. De går deltidsstudiet barnehagelærer 3. året på UiS, og skal ha fokus på fagområdet tekst, språk og matematikk. De kommer til å ha lederdager hvor de skal prøve seg ut som pedagogisk leder og ha flere aktiviteter med barna.

Torsdag 22. november skal de eldste på Pluto på forestillingen Dyrene i Hakkebakkeskogen. Det er rampelyslinja ved Solborg Folkehøyskole som setter opp forestillingen, og dette er en veldig kjekk tradisjon vi har i barnehagen. Forestillingen begynner kl. 10:00.

Vi prøver i år ut en ny ordning rundt bursdagsfeiring i barnehagen. Tidligere har barna hatt med is eller frukt hjemmefra, mens vi nå prøver ut en ordning hvor barnehagen står for alt til bursdagsfeiringen. Barna får valget mellom smoothie, fruktsalat med yoghurt eller grønsaker med dip. Vi velger å prøve ut denne ordningen fordi vi vil at fokuset skal være på bursdagsbarnet denne dagen, og ikke bare på is. Samtidig som vi ser at det blir mange bursdager i løpet av et år, og mye is i barnehagen som vi ønsker å redusere. Førstemann ut til å prøve den nye ordningen på Pluto er Joel, som fyller 1 år 2. november. Vi gleder oss til å feire han på Pluto!

Pluto får også sitt 8. barn i løpet av november. Vi ønsker Alma velkommen og gleder oss til å bli godt kjent med henne.

Julie starter med foreldresamtaler i november. Det vil bli hengt opp tider i garderoben hvor dere kan skrive dere opp. Dersom tidene ikke passer, finner vi en annen dag!

Torsdag 15. og fredag 16. november er planleggingsdager i barnehagen, og vi har da stengt.

Hilsen fra Marianne, Barbro og Julie

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | **Man** |  | **Tir** |  | **Ons** |  | **Tor** |  | **Fre** |  |
|  | 29Grupper/bakedag |  | 30MøtedagUtelek med Neptun |  | 31Turdag |  | 1Grupper |  | 2Lek og aktiviteter ute**Joel 1 år** |  |
|  |  |  |  |  |  |  |  |  |  |  |
|  | 5Grupper/bakedag |  | 6MøtedagUtelek med Neptun |  | 7Turdag |  | 8Grupper |  | 9Lek og aktiviteter ute |  |
|  |  |  |  |  |  |  |  |  |  |  |
|  | 12Grupper/bakedag |  | 13MøtedagUtelek med Neptun |  | 14Turdag |  | 15**Planleggings-dag****Barnehagen stengt** |  | 16**Planleggings-dag****Barnehagen stengt** |  |
|  |  |  |  |  |  |  |  |  |  |  |
|  | 19Grupper/bakedag |  | 20MøtedagUtelek med Neptun |  | 21Turdag |  | 22Grupper |  | 23Lek og aktiviteter ute |  |
|  | 26Grupper/bakedag |  | 27MøtedagUtelek med Neptun |  | 28Turdag |  | 29Grupper |  | 30Lek og aktiviteter ute |  |
|  |  |  |  |  |  |  |  |  |  |  |